Diari Oficial de la Generalitat Valenciana


Sumari del DOGV 2547, del 10-07-1995 (1995/835339)

RESOLUCIÓ de 22 de juny de 1995, de la Secretaria General de la Conselleria d'Administració Pública, per la qual es disposa la publicació de l'acord marc de col·laboració entre la Conselleria d'Educació i Ciència i l'Associació Comarcal d'Industrials del Calçat de l'Alt Vinalopó.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2547

Data del DOGV
:   10-07-1995

Secció del DOGV
:   ALTRES DISPOSICIONS

Número del document
:   1995/835339


Data del document
:   22-06-1995

Organisme emissor
:   Conselleria d'Administració Pública

Tipus de document
:   Resolució

RESOLUCIó de 22 de juny de 1995, de la Secretaria General de la Conselleria d'Administració Pública, per la qual es disposa la publicació de l'acord marc de col·laboració entre la Conselleria d'Educació i Ciència i l'Associació Comarcal d'Industrials del Calçat de l'Alt Vinalopó.   
Subscrit, després de la tramitació reglamentària, entre la Conselleria d'Educació i Ciència i l'Associació Comarcal d'Industrials del Calçat de l'Alt Vinalopó, el dia 28 d'abril de 1995, un acord marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat acord, que ha quedat inscrit en el Registre de Convenis amb el número 0421/95, i que figura com a annex d'aquesta resolució.  
València, 22 de juny de 1995.- El secretari general de la Conselleria d'Administració Pública.  
Acord marc de col·laboració entre la Conselleria d'Educació i Ciència i l'Associació Comarcal d'Industrials del Calçat de l'Alt Vinalopó.  
València, 28 d'abril de 1995  
Reunits  
D'una banda, el conseller d'Educació i Ciència, Sr. Joan Romero González, fent ús de les atribucions previstes en l'article 35 de la Llei 5/1983, de 30 de desembre, de Govern Valencià,  
I de l'altra, el Sr. José Alfonso Alonso García president de l'Associació Comarcal d'Industrial del Calçat de l'Alt Vinalopó, en nom i representació d'aquesta entitat, facultat expressaemnt per a aquest acte per la Junta Directiva de l'associació esmentada.  
Exposen  
Que la implantació a la Comunitat Valenciana del nou sistema educatiu regulat en la LOGSE i en particular la Formació Professional Específica, farà necessària una estreta col·laboració entre el món educatiu i el productiu.  
Que és una responsabilitat compartida pels sectors empresarials i l'administració educativa aconseguir cada vegada millors nivells de qualificació professional dels futurs treballadors.  
Que la Unió Europea planteja reptes importants en el camp educatiu i del mercat de treball que només accions coordinades de diferents institucions permetrà afrontar-les amb garantia.  
Per tot això exposat, els compareixents:  
Acorden  
Primer  
Establir mecanismes de coordinació que permeten estendre la xarxa d'empreses valencianes on els alumnes de Formació Professional Específica puguen realitzar les pràctiques formatives en centres de treball (FCT).  
Segon  
L'Associació Comarcal d'Industrials del Calçat de l'Alt Vinalopó exercirà les accions que estime convenients davant les seues empreses associades per a possibilitar que els alumnes de Formació Professional Específica puguen utilitzar, en determinades circumstàncies, instal·lacions i mitjans que, per les seues característiques, siguen propis del sistema productiu.  
Tercer  
L'Associació Comarcal d'Industrial del Calçat de l'Alt Vinalopó col·laborarà amb la Conselleria d'Educació i Ciència, a través de la Direcció General d'Ordenació i Innovació Educativa, en la concreció dels dissenys curriculars de la Formació Professional Específica, especialment en el cicle formatiu de grau superior, la titulació de la qual és tècnic superior en gestió del transport.  
Quart  
La Conselleria d'Educació i Ciència establirà processos que permeten a experts del món laboral participar en tasques docents dins dels centres educatius.  
Cinquè  
L'Associació Comarcal d'Industrials del Calçat de l'Alt Vinalopó propiciarà que es facen en les empreses cursos de perfeccionament professional per a professors.  
Sisè  
La Conselleria d'Educació i Ciència i l'Associació Comarcal d'Industrials del Calçat de l'Alt Vinalopó establiran vies de col·laboració per a la realització de tot tipus d'accions que puguen redundar en benefici d'ambdues institucions.  
Setè  
Per tal de complir els objectius i les obligacions derivats d'aquest acord, es crea una comissió que estarà constituïda per dos membres, en representació de cada institució, i presidida pel director general d'Ordenació i Innovació Educativa.  
Vuitè  
Les obligacions econòmiques que comporten per a la Conselleria d'Educació i Ciència les accions que es realitzen en virtut d'aquest acord marc seran fixades anualment en acords singulars, i quedaran supeditades a l'existència de crèdit en cada exercici econòmic.  
Novè  
Aquest acord marc entrarà en vigor en el moment de la signatura i tindrà una durada d'un any, prorrogable automàticament per períodes de temps iguals, llevat que hi haja denúncia expressa d'una de les parts que s'haurà d'efectuar amb una antelació mínima de dos mesos previs a l'inici del curs escolar.  
Com a prova de conformitat el signen en tres exemplars, en el lloc i la data indicats més amunt.  
El conseller d'Educació i Ciència: Joan Romero González  
El president de la Asociación Comarcal de Industriales del Calzado del Alto Vinalopó: José Alfonso Alonso García